CELEX: 32021D1831
Language: sl
Date: 2021-10-07 00:00:00
Title: Sklep Sveta (EU) 2021/1831 z dne 7. oktobra 2021 o sklenitvi, v imenu Unije, Sporazuma med Evropsko unijo in Republiko Zelenortski otoki o spremembi Sporazuma o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije

19.10.2021   
               
               
                  SL
               
               
                  Uradni list Evropske unije
               
               
                  L 371/3
               
            
         SKLEP SVETA (EU) 2021/1831
         z dne 7. oktobra 2021
         o sklenitvi, v imenu Unije, Sporazuma med Evropsko unijo in Republiko Zelenortski otoki o spremembi Sporazuma o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti točke (a) člena 77(2) v povezavi s točko (a) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:
         
                     (1)
                  
                  
                     V Sklepih Sveta z dne 20. novembra 2007 so Svet in predstavniki vlad držav članic, ki so se sestali v okviru Sveta, pozdravili sporočilo Komisije o nadaljnjem razvoju odnosov med Evropsko unijo in Republiko Zelenortski otoki. Še posebej je Svet pozdravil poglobitev odnosov med Unijo in Zelenortskimi otoki v okviru izvajanja akcijskega načrta za razvoj „posebnega partnerstva“ med pogodbenicama. V tem sporočilu je tudi navedeno, da je cilj tega „posebnega partnerstva“ razviti odprt, ustvarjalen in pragmatičen dialog ter da je boj proti nezakonitemu priseljevanju skupna strateška prednostna naloga.
                  
               
                     (2)
                  
                  
                     Sporazum med Evropsko unijo in Republiko Zelenortski otoki o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije (2) (v nadaljnjem besedilu: Sporazum iz leta 2014) je začel veljati 1. decembra 2014.
                  
               
                     (3)
                  
                  
                     Od 1. decembra 2014 je prišlo do razvoja zakonodaje Unije in Zelenortskih otokov, in sicer s spremembo Vizumskega zakonika z Uredbo (EU) 2019/1155 Evropskega parlamenta in Sveta (3) in odločitvijo Zelenortskih otokov, da državljane Unije izvzamejo iz vizumske obveznosti za bivanje do 30 dni Glede na te spremembe in na podlagi ocene skupnega odbora, ustanovljenega na podlagi člena 10 Sporazuma iz leta 2014 in zadolženega za spremljanje izvajanja Sporazuma iz leta 2014, bi bilo treba s sporazumom o spremembi prilagoditi in dopolniti nekatere določbe o poenostavitvi izdajanja vizumov državljanom Zelenortskih otokov in, na podlagi vzajemnosti, državljanom Unije za načrtovano bivanje za največ 90 dni v katerem koli obdobju 180 dni.
                  
               
                     (4)
                  
                  
                     V skladu s Sklepom Sveta (EU) 2021/1830 (4) je bil 18. marca 2021 s pridržkom poznejše sklenitve podpisan Sporazum med Evropsko unijo in Republiko Zelenortski otoki o spremembi Sporazuma med Evropsko unijo in Republiko Zelenortski otoki o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije (v nadaljnjem besedilu: Sporazum o spremembi).
                  
               
                     (5)
                  
                  
                     Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (5) ne sodeluje. Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.
                  
               
                     (6)
                  
                  
                     V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.
                  
               
                     (7)
                  
                  
                     Sporazum o spremembi bi bilo treba odobriti –
                  
               SPREJEL NASLEDNJI SKLEP:
         
            Člen 1
            Sporazum med Evropsko unijo in Republiko Zelenortski otoki o spremembi Sporazuma med Evropsko unijo in Republiko Zelenortski otoki o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije se odobri v imenu Unije (6).
         
         
            Člen 2
            Predsednik Sveta v imenu Unije poda uradno obvestilo iz člena 2(1) Sporazuma o spremembi (7).
         
         
            Člen 3
            Ta sklep začne veljati na dan sprejetja.
         
         
            V Bruslju, 7. oktobra 2021
            
               
                  Za Svet
               
               
                  predsednik
               
               M. DIKAUČIČ
            
         
         
            (1)  Odobritev z dne 16. septembra 2021 (še ni objavljena v Uradnem listu).
         
            (2)  UL L 282, 24.10.2013, str. 3.
         
            (3)  Uredba (EU) 2019/1155 Evropskega parlamenta in Sveta z dne 20. junija 2019 o spremembi Uredbe (ES) št. 810/2009 o vizumskem zakoniku Skupnosti (Vizumski zakonik) (UL L 188, 12.7.2019, str. 25).
         
            (4)  Sklep Sveta (EU) 2021/1830 z dne 22. februarja 2021 o podpisu, v imenu Unije, Sporazuma med Evropsko unijo in Republiko Zelenortski otoki o spremembi Sporazuma o poenostavitvi izdajanja vizumov za kratkoročno bivanje državljanom Republike Zelenortski otoki in Evropske unije (glej stran 1 tega Uradnega lista).
         
            (5)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).
         
            (6)  Glej stran 5 tega Uradnega lista.
         
            (7)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma o spremembi.